Polisie ontken herinhegtenisneming van #FeesMustFall-leierMcebo Dlamini Foto: Facebook Die Suid-Afrikaanse Polisiediens het Woensdag gerugte ontken dat Mcebo Dlamini (30), voormalige studenteleier van die Universiteit van die Witwatersrand (Wits) en #FeesMustFall-aktivis, in hegtenis geneem of by enige polisiestasie in Gauteng, of enige ander provinsie, aangehou is. Brig. Sally de Beer, woordvoerder van die nasionale polisie, het gesê gerugte oor Dlamini se beweerde inhegtenisneming is op sosiale media en deur sommige mediahuise versprei sonder dat die feite bevestig is. “Die gerugte spruit glo uit ŉ SMS, vermoedelik van Dlamini, aan ŉ vervaardiger by ŉ radiostasie, waarin beweer word hy is in hegtenis geneem. Verskeie polisiebeamptes moes kosbare tyd afstaan en mors om vas te stel hy is nie in hegtenis geneem of aangehou op enige aanklag in verband met die #FeesMustFall-betogings nie,” het De Beer gesê. Sy het gesê toe Dlamini (30) in Oktober in hegtenis geneem is op aanklagte van openbare geweld, diefstal, opsetlike saakbeskadiging en aanranding met die opset om ernstig te beseer, was dit na ŉ behoorlike ondersoek. Hy het gevolglik in die hof verskyn om strafregtelik vervolg te word en is borgtog toegestaan. “Ons ondersoek die omstandighede rondom vandag se beweringe, wat ŉ doelbewuste poging deur ŉ individu of individue met ŉ agenda is om die polisie in ŉ negatiewe lig te stel.”